PASKAIDROJUMA RAKSTS

1.Priekšlikuma priekšmets

Šis priekšlikums attiecas uz lēmumu, ar kuru nosaka nostāju, kas Eiropas Savienības vārdā jāieņem Apvienotajā komitejā, kura izveidota ar 2022. gada 29. jūnijā Lionā parakstīto Nolīgumu starp Eiropas Savienību un Ukrainu par kravu autopārvadājumiem (turpmāk “nolīgums”), un kas attiecas uz

·Apvienotās komitejas reglamenta pieņemšanu saskaņā ar nolīguma 7. panta 6. punktu;

·nolīguma darbības turpināšanu saskaņā ar tā 7. panta 2. punktu.

2.Priekšlikuma konteksts

2.1.Nolīguma kopsavilkums

Nolīguma mērķis ir, ņemot vērā Krievijas nelikumīgo agresiju pret Ukrainu un būtiskos traucējumus, ko tā rada visiem transporta veidiem Ukrainā, pagaidu kārtā atvieglot kravu autopārvadājumus starp Ukrainu un Eiropas Savienību un caur to, piešķirot papildu tiesības preču tranzītam un autopārvadājumiem maršrutos starp Ukrainu un ES. Tas ietver arī pasākumus nolūkā atvieglot autovadītāju dokumentu atzīšanu. Patlaban nolīgumu piemēro līdz 2023. gada 30. jūnijam.

Lai uzraudzītu un pārraudzītu nolīguma piemērošanu un īstenošanu, tika izveidota Apvienotā komiteja. Tā jo īpaši lemj par reglamenta pieņemšanu un nolīguma darbības turpināšanu. Attiecībā uz nolīguma darbības turpināšanu Apvienotā komiteja pieņem lēmumu ne vēlāk kā trīs mēnešus pirms nolīguma termiņa beigām, t. i., vēlākais 2023. gada 31. martā. Saskaņā ar nolīguma 7. panta 5. punktu Apvienotā komiteja lēmumus pieņem vienprātīgi.

2.2.Nolīguma pārraudzība

Ar nolīguma 7. panta 1. punktu tika ieviests pienākums pārraudzīt nolīguma darbību un jo īpaši periodiski pārskatīt tā darbību attiecībā pret tā mērķiem. Šajā sakarā Ukrainas iestādes ir sniegušas Komisijai datus par šā nolīguma īstenošanu. Šie dati galvenokārt attiecas uz 2022. gada trešo ceturksni, t. i., uz nolīguma piemērošanas pirmajiem trim mēnešiem, un liecina par turpmāk minēto.

·Nolīgums ir sekmīgi veicinājis Ukrainas lauksaimniecības preču eksportu, izmantojot solidaritātes joslas. Līdz 2022. gada 1. augustam solidaritātes joslas bija vienīgie tirdzniecības koridori, kas Ukrainai bija pieejami lauksaimniecības produktu eksportam. Pirmajā piemērošanas mēnesī (2022. gada jūlijā) nolīgums ļāva eksportēt gandrīz pusmiljonu tonnu Ukrainas lauksaimniecības preču — tas ir ievērojams pieaugums salīdzinājumā ar 320 000 tonnām, kas eksportētas 2022. gada jūnijā.

·Kopš 2022. gada 1. augusta Melnās jūras graudu iniciatīva ir arī veicinājusi Ukrainas graudu, eļļas augu sēklu un saistītu produktu eksportu no trim Ukrainas Melnās jūras ostām. Tomēr nolīgums ir papildinājis eksportu pa Melno jūru un tādējādi veicinājis globālo nodrošinātību ar pārtiku un atbalstījis Ukrainas ekonomiku. Lauksaimniecības produktu eksports pa autoceļiem ir turpinājis pieaugt pat pēc Melnās jūras graudu iniciatīvas sākuma, 2022. gada oktobrī sasniedzot 640 000 tonnas.

·Nolīgums ir atvieglojis citu Ukrainas preču eksportu, uz kurām neattiecas Melnās jūras graudu iniciatīva. Minētā iniciatīva attiecas tikai uz graudiem, eļļas augu sēklām un saistītiem produktiem. Tādējādi nolīgums ir ļāvis eksportēt citas lauksaimniecības preces, piemēram, mājputnu gaļu un augļus. 2022. gada jūlijā, augustā un septembrī lauksaimniecības preces, kas neietilpst Melnās jūras graudu iniciatīvas darbības jomā, veidoja gandrīz pusi no visa lauksaimniecības preču eksporta pa autoceļiem.

·Nolīgums ir arī atvieglojis tādu nelauksaimniecisko preču eksportu, jo īpaši rūpniecības ražojumu eksportu, kurus nevar eksportēt saskaņā ar Melnās jūras graudu iniciatīvu. Nelauksaimnieciskais eksports pa autoceļiem 2022. gada jūnijā, jūlijā un augustā nodrošināja Ukrainas uzņēmumiem ieņēmumus vairāk nekā 1,6 miljardu USD apmērā, sniedzot tik ļoti nepieciešamo atbalstu Ukrainas ekonomikai.

·Turklāt joprojām pastāv daudzas neskaidrības par Melnās jūras graudu iniciatīvu, kuras ilgums arī ir ierobežots (2022. gada 18. novembrī pagarināts vēl par 120 dienām). Pārbaudēs ir ziņots arī par vājajām vietām, mudinot daudzas ieinteresētās personas paļauties nevis uz iniciatīvu, bet uz solidaritātes joslām, tostarp autotransportu. Šajā kontekstā nolīgums nodrošina drošības tīklu Ukrainas lauksaimniekiem un uzņēmumiem, kā arī globālo nodrošinātību ar pārtiku.

·Ar nolīgumu ir arī atļauts Ukrainas (gan lauksaimniecības, gan nelauksaimniecisko) preču tranzīts pa autoceļiem caur ES uz trešām valstīm. 2022. gada jūlijā, septembrī un augustā nolīgums ļāva uz trešām valstīm eksportēt Ukrainas preces vairāk nekā 1 miljarda USD vērtībā, tādējādi Ukrainas ekonomikai radot papildu ienākumu avotu.

·Tajā pašā laikā nolīgums ir palīdzējis Ukrainai importēt tai vajadzīgās preces, piemēram, pārtiku, humāno palīdzību un enerģiju. Piemēram, Rumānija izveidoja īpašus kravas automobiļu konvojus, lai Ukrainai piegādātu tik ļoti nepieciešamo degvielu.

·Nolīgums ir arī ievērojami kalpojis ES interesēm. Eksports no dalībvalstīm uz Ukrainu ir palielinājies par 38,3 %, ja salīdzinām laikposmu no 2022. gada aprīļa līdz jūnijam pirms nolīguma parakstīšanas (4222 miljoni USD) un laikposmu no 2022. gada jūlija līdz septembrim tūlīt pēc nolīguma parakstīšanas (5849 miljoni USD). Eksports pa autoceļiem no ES uz Ukrainu joprojām ir lielāks nekā Ukrainas imports uz ES pa autoceļiem. Komisija cieši uzrauga importa ietekmi uz ES tirgiem.